הספר מציג, דרך עיניהן של הכבשים המוכרות והאהובות, את הסיפורים והמנהגים המלווים את חגי ישראל: מראש השנה וסוכות דרך חנוכה, ט”ו בשבט, פורים ופסח – ועד יום העצמאות וחג השבועות.
ביחד עם הכבשׂים, לומדים הילדים והילדות להכיר בצורה הומוריסטית ומשעשעת את המנהגים ואת המאפיינים של כל חג וחג, את ההכנות המיוחדות, השירים, ההתרגשות וגם השמחה המלווה אותו.
אפרים סידון הוא אחד מסופרי הילדים הבולטים והמוכשרים בישראל, וכתיבתו המחורזת וההומוריסטית שובה דורות של ילדים.
בני הדור שלי זוכרים את אפרים סידון בזכות ספר אחד "מעלה קרחות" אשר הומחז אף באחת מתכניות הטלוויזיה החינוכית בימים בהם היה בארץ רק ערוץ אחד. ההורים שלנו צפו אז בתכנים אחרים שייצר ככותב לתכניות טלוויזיה: "ניקוי ראש" ו-"זהו זה", וכולנו ביחד היינו מרותקים לאחת מסדרות המופת הישראליות של אותם הימים: "קרובים קרובים". לאורך השנים המשיך סידון לכתוב לתכניות טלוויזיה נוספות בערוצים השונים לצד ספרי ילדים נוספים.
אחד הקווים המאפיינים את היצירה שלו היא ההומור, אשר גם בספרי הילדים תופס חלק לא מבוטל אף כי לעתים עובר מעל ראשי הילדים ופונה ישירות להוריהם. בספרי הילדים נוהג סידון לעבוד בדרך כלל לצדו של המאייר דני קרמן אך לאורך השנים עבד סידון גם מי שאחראי לאיורי הפלסטלינה של הספר הנוכחי, איתמר טל, וזהו שיתוף הפעולה הרביעי שלהם בסדרת הספרים העוסקת בכבשה בבה ויוצאת לאור בהוצאת אגם.
הספר הנוכחי "ספר החגים של בבה" כשמו כן הוא, עוסק בחגי ישראל אך מנקודת מבט מקורית ומשעשעת, של כבשים, הנבדלות זו מזו בצבען זה המעניק להם את שמן המלא: בבה הלבנה, בבה הכתומה, בבה הירוקה וכו'.
חגי ישראל השונים, החל מראש השנה וכלה בחג השבועות, מוצגים לקוראים הצעירים בעזרת תיאור האופן בו חוגגות אותם הכבשים בדיר. בראש השנה אנו פוגשים את שולחן החג שלהן עליו מונחים תמרים, רימונים וראש חסה - כדי שתהיינה לראש ולא לזנב :-), גם מקומו של השופר לא נפקד מן האירוע ואף אכילת התפוח בדבש.
בסכות הכבשים בונות סוכה מקרשים, עוטפות אותה בסדין ועל גביה מניחות סכך, כשהיא מוכנה ומקושטת הן יושבות בסוכה מברכות על ארבעת המינים, שרות וישנות תחת כיפת השמיים.
חנוכה, ט"ו בשבט, פורים, פסח, יום העצמאות מתוארים אף הם בטוויסט כבשי מעלה חיוך והספר מסתיים בחג האחרון בשנה העברית: חג השבועות.
הטקסט המחורז בידיו האמונות של המחבר מתגלגל על הלשון ממש, והילדים יכולים לנחש את סופי המשפטים כמעט ברוב המקרים. הוא מנוקדה ומודפס בפונט גדול וקל לקריאה הפונה הן לילדי ראשית הקריאה והן לבני המשפחה המבוגרים שיקראו אותו יחד אתם.
חן מיוחד בספר הנוכחי שמור לאורים המלווים אותו, עליהם אחראי האמן איתמר טל אשר עיצב את הסצינות השונות המתוארות בטקסט בעזרת פלסטלינה, מה שמעניק לספר מימד ויזואלי צבעוני ומיוחד ההופך את הקריאה בו לחוויה אחרת.
קראנו, אהבנו ואנחנו ממליצים עליו בחום רב לקריאה עצמאית של ילדי בית הספר הצעירים העושים את צעדיהם הראשונים בעולם ראשית הקריאה, לדעתנו גם ילדים צעירים יותר יפיקו הנאה רבה מקריאה משותפת בספר עם מבוגרים אשר גם אליהם פונה המחבר לאורך העלילה כולה.
ספר חדש בסדרת בבה הכבשה, שילדיי כה אוהבים, והפעם הבבות כולן משתתפות בחגיגה: חגיגת מועדי ישראל בסגנון כבשתי.
לכל אחת מהבבות יש חג שהיא הכי אוהבת והכי מתחברת אליו. בבה הלבנה פותחת את הספר עם ארוחת ראש השנה, בבה הירוקה עורכת את חג הסוכות, בבה הורודה פותחת שולחן בפסח, בבה הסגולה מובילה את העדלאידע של פורים וכן הלאה.
בחרוזים כיפיים במיוחד ובלוויית איוריו המשגעים של איתמר טל, מספר לנו אפרים סידון על מגוון תכונותיהם של חגי ישראל. הסמלים של כל חג, המנהגים, השירים והמאכלים - כל אלה מקבלים בספר זה גוון הומוריסטי של דיר כבשים שמח ומואר, והילדים נחשפים לידע מסורתי חשוב תוך כדי הנאה ויזואלית נפלאה.
הספר מתאים לילדי הגן הצעירים.
ברוכים הבאים לדיר מושבן של בבות, הכבשות הצבעוניות והמלבבות!
אכן בבות בשלל הצבעים חוגגות כמונו בני האדם את החגים והמועדים הישראליים.
נתחיל בראש השנה- שם בבה הלבנה מככבת בראש שולחן החג וכל יתר המסובים במלבושן הלבן שרים ומתענגים על מאכלי החג.
חג הסוכות- בבה הירוקה היא האחראית על מסורת קישוטי הסכה, רק עם אזהרה אחת קטנה עבור הטלאים הפעוטים- לא לאכול מהסכך עצמו, גם אם הוא נראה טעים להפליא.
חג החנוכה- כמובן זוהי בבה האדומה היא האחראית על הדלקת הנרות כי היא המבינה בענייני האש וגם אוהבת ביותר ללקק מהסופגניות המתוקות ממולאות ריבה אדומה.
ט"ו בשבט – דווקא בבה הצהובה היא המנהלת את מסורת החג, היא המכינה את העציצים לשתילה והיא המוציאה את כולם לשדות ,לכוון הנטיעות .
חג פורים- בבה הסגולה הכי אוהבת את החג הזה, על כן היא לוקחת על עצמה את כל נושא התחפושות ואף נרתמת לאפות עבור כולם את אוזני המן הממולאות קש, המילוי האהוב על כלל הטלאים.
חג הפסח- כולו באחראיותה של בבה הורודה, אשר מאז ומתמיד נוהגת לנהל את הסדר המסורתי על ערימות החציר ...קוראים באגדה, מכרסמים מן המצה ושרים את כל שירי הסדר כהלכתם.
יום העצמאות- בבה הכחולה תולה את דגלי ישראל וגם מעיפה את פרפרי הכפר המרהיבות על מנת שיצרו בשמים חוויית זיקוקי דינור אמיתית. כאן איתמר הרועה הוא המנהל את טכס הדלקת המשואות ביד רמה.
חג השבועות – בבה הכתומה מנהלת כאן את טכס הביכורים כאשר כל שאר בבות מגישות טנא משלהם, המותאם בדיוק לאופיין המיוחד.
חג השבועות הוא בעצם האחרון ברצף המועדים הנחגגים על ידי בבות כי בחג הזה כל בבה נוטלת חלק פעיל מאוד , וכך גם במהלכו כולן יודעות להתענג על מאכלי החלב . יאמי, יאמי!
וואו, איזה רעיון גאוני לספר החגים עבור הפעוטות שלנו, למרות שבוודאות גם ההורים עשויים ליהנות מלוא ההנאה מההברקה ומהגישה המבודחת שנקט המחבר בסיפורו המשובב. אין ספק שעל דרך המשל אודות הכבשות הנחמדות, ילמדו דרדקינו גם על חגי ישראל הנחגגים על ידי כולנו.
שאפו גדול ליוצרי הספר המוכשרים - אפרים סידון ואיתמר טל, וגם תודה אישית מיוחדת ממני ומנכדותיי הקטנות על העונג שגרמתם לנו עם קריאתו של ספר החגים של בבה, הנפלא לכל הדעות !
איזה יופי של ספר! זהו ספר נוסף בסדרת "בבה הכבשה" הסובב הפעם סביב חגי ישראל. כל ספר בסדרה נסוב סביב כבשה אחרת ונושא אחר. הפעם באמצעות הכבשים לומדים הילדים והילדות על חגי ישראל, החל בראש השנה וכלה בשבועות.
כל בבה אחראית על חג מסוים בהתאם להעדפותיה. בראש השנה בבה הלבנה יושבת בראש השולחן ומנהלת את העניינים ביד רמה. כל הבבות שרות שירי רועים, אוכלות ארוחה טעימה ומברכות אחת את רעותה. בסוכות, הבבה הירוקה אחראית על בניית הסוכת. כל הבבות עוזרות לה בהכנות ואף מכינות קישוטים לסוכה. על חג החנוכה אחראית הבבה האדומה. סביבונים, סופגניות ונרות משמחים את הלבבות. בבה הצהובה אחראית על ט"ו בשבט ויחד עם חברותיה נוטעת עצים. בבה הסגולה מאד אוהבת את פורים וחושבת למה להתחפש. בינתיים היא אופה אוזני המן ובהמשך תצעד בראש ה"עדלאידע". הבבה הורודה אחראית על פסח ומנהגיו, הבבה הכחולה אחראית על חגיגות יום העצמאות והבבה הכתומה אחראית על חג שבועות. כך אנו למדים על כל חג ומנהגיו בדרך מהנה.
אהבתי את הספר. האיורים הם מפלסטלינה, דבר המוסיף לאווירה החגיגית. הצטרפו לבבה הלבנה, בבה הסגולה, בבה הורודה וכל שאר הבבות בחגיגה מהסרטים. מומלץ!
בשורה התחתונה: חגיגה של ספר!